Särkänniemellä suuret suunnitelmat: Laajeneeko huvipuisto Näsikalliolle? Alueelle väläytellään myös maailmanpyörää, hotellia ja vesipuistoa

Särkänniemi kasvaa tulevina vuosina ulos huvipuistomuotistaan. Tästä kertoo parhaillaan vireillä oleva alueen kaavamuutos sekä Särkänniemen omat näkemykset ja suunnitelmat tulevasta alueesta. Tulevaisuuden Särkänniemessä huvitellaan huvipuiston lisäksi useissa sisäkohteissa, vesiviihdemaailmassa sekä järvenrannalle sijoittuvalla ravintolabulevardilla. Myös yöpyminen on mahdollista alueelle suunnitellussa hotellissa. Särkänniemen toimitusjohtaja Miikka Seppälä sekä kehitysjohtaja Ville Aarresuo kertovat, että Särkänniemen tavoitteena on kasvaa seuraavan kymmenen vuoden aikana kaupunkilaisten olohuoneeksi sekä resort- tyyppiseksi matkailukohteeksi. Seppälä ja Aarresuo korostavat, että yksi tärkein asia Särkänniemen kehittämisessä on se, että alue on tulevaisuudessa entistä voimakkaammin osa kaupunkia, eikä vain oma alueensa keskustan tuntumassa. Pitkä lista muutoksia Tämänhetkisten suunnitelmien mukaan Särkänniemen alue alkaisi jo Näsikallion vierestä, josta olisi suora kevyenliikenteenväylä Mustalahden sataman läpi siltaa pitkin nykyiselle niin kutsutulle alaparkkikselle. –Suunnitelmiimme kuuluu lisäksi, että Näsikalliolta tai Vapriikista pääsee alueelle myös köysirataa pitkin, Seppälä visioi. Uusi kulkureitti vaikuttaa kuitenkin olevan suunnitelluista muutoksista pienin, kun Seppälä ja Aarresuo alkavat kertoa myös muista kaavailluista uudistuksista. –Alueelle on suunniteltu resort-tyyppistä hotellia, jossa on 250 huonetta. Kyse ei kuitenkaan ole tavallisesta hotellista, vaan lomakeskuksesta, jonka yhteyteen tai välittömään läheisyyteen on suunniteltu esimerkiksi vesiviihdemaailma, Seppälä paljastaa. Seppälän korostaa, että Särkänniemen kohdalla kyseessä ei ole missään tapauksessa mistään peruskylpylästä, vaan nimenomaan paikasta, jossa on toiminnallisuuksia ja vauhtia. Hotelli ja vesiviihdemaailma lisäksi suunnitelmiin kuuluu myös paljon muuta sellaista, jotka muokkaavat Särkänniemen alueen tulevaisuuden vaatimuksiin vastaavaksi alueeksi. –Maailmanpyörä, kaksi uudentyyppistä sisäelämyskohdetta, useiden, jopa kymmenen ravintolan ravintobulevardi ja köysirata, Seppälä luettelee hengästyneenä. Seppälä ja Aarresuo kertovat, että tulevaisuuden Särkänniemen veroista paikkaa ei löydy ainakaan muualta Pohjoismaista, mutta myös Euroopan mittakaavassa kyseessä on melko ainutlaatuinen paikka. Tulevaisuuden Särkänniemi on saanut vaikutteita ympäri maailmaa, mutta se ei Aarresuon mukaan ole minkään muun huvittelukeskuksen kopio. –Joitakin vaikutteita on esimerkiksi Kööpenhaminan Tivolista, Tukholma Grönalundista sekä Göteborgin Lisebergistä. Särkänniemi kuitenkin jo itsessään sijaitsee niin uniikilla paikalla, että harvempi paikka on sijainniltaan ja muokattavuudeltaan samankaltainen, Aarresuo kertoo. "Särkänniemi Boulevard" Seppälä kertoo, että kun kaava saadaan valmiiksi, alkaa alueella tapahtua nopeasti. Kaikkea ei kuitenkaan rakenneta alueelle samanaikaisesti, vaan ne nousevat paikalle porrastetusti. –Henkilökohtaisesti toivon, että rakennusurakka aloitetaan ravintolabulevardin rakentamisella nykyiselle alaparkkikselle, Seppälä kertoo. Myös Aarresuo vaikuttaa erityisen innostuneelta ravintolabulevardista, jota hän kutsuu nimellä Särkänniemi Boulevard. –Suunnitelmissamme alue on saanut vaikutteita Universal Studios Boulevardista, jolla sijaitsee lukuisia ravintoloita sekä paikkoja, jossa tehdä ostoksia. Paikkaa on suunniteltu myös aikuisempaan makuun sekä myös iltakäyttöön, Aarresuo kertoo. Alueelle on kaavailtu lisäksi myös esimerkiksi kalastus- ja melontamahdollisuutta. –Alueella voisi toimia useita muita matkailu- ja elämyspalvelualan yrityksiä, jotka voisivat tarjota Särkänniemen alueella erilaisia vapaa-ajan palveluita. On myös tarkoitus, että esimerkiksi resort-toimintaa operoisi taho, jolla on tällaisesta kokemusta. Sama koskee myös mahdollisesti ainakin osaa ravintoloista, Aarresuo kertoo. Aarresuon ja Seppälän suut menevät suppuun siinä vaiheessa, kun kysymykset koskevat alueelle suunniteltuja kahta sisäelämyskohdetta: Kaikkea emme suostu paljastamaan! - huudahdus tulee melkein kuin yhdestä suusta.